དགེ་བཤེས་བཀྲ་ཤིས་རྒྱ་མཚོ་ནི་ཨ་མདོ་རྡོ་སྦིས་སྤེལ་ལུང་སྡེ་བར་སྐུ་འཁྲུངས་ཤིང་དགུང་ལོ་བཞི་པའི་ཐོག་བླ་བྲང་བཀྲ་ཤིས་འཁྱིལ་གྱི་ཆོས་སྒོར་ཞུགས།ཅང་མ་འགོར་བར་རིག་གནས་གསར་བརྗེ་ཟེར་བའི་རླུང་ནག་འཕྱུར་ཏེ་གྲྭ་བ་རྣམས་གྲོང་ཁྱིམ་དུ་ཕབ།དེ་དུས་ཁོང་དགུང་ལོ་ཧ་ཅང་གཞོན་པས་ཁོང་གི་ཨ་ཁུ་ཧྲེ་བོ་ཚང་གིས་དངུལ་རའི་ལྷ་སྡེར་ཁྲིད་ནས་གཉོར་སྐྱོང་གང་ལེགས་བྱས།དོན་དགུ་ལོར་སླར་ཡང་དགོན་པ་སོ་སོར་ཆོས་སྒོ་ཕྱེ་སྐབས་བཀྲ་ཤིས་འཁྱིལ་དུ་ཕེབས་ཏེ་སློབ་གཉེར་གནང་།དགེ་བའི་བཤེས་གཉེན་ཨ་ཁུ་འགུ་ལོག་ཚུལ་རོ་དང་ཨ་ཁུ་དཔལ་ལྡན་ཚང་།ཨ་ཁ་གྲགས་པ་སོགས་བསྟེན་ནས་གཞུང་ཆེན་ལ་སློབ་གཉེར་མཛད་པས་ཁོང་གི་རིགས་སྟོབས་ལ་ཀུན་གྱིས་བསྔགས་བརྗོད་ཀྱི་མེ་ཏོག་འཐོར།མཚན་སྙན་རྒྱས་ཤིང་དཔེ་ཆ་བ་ཡག་ཤོས་ཀྱི་གྲས་སུ་བསླེབས་ཡོད།མདོ་སྔགས་རིག་གནས་དང་བཅས་པ་སྦྱང་བ་བྱས་མཐར་དགེ་བཤེས་རྡོ་རམས་པའི་དམ་བཅའ་བཞག།སློབ་བུ་མང་པོར་དཔེ་ཁྲིད་གནང་ཞོར་ཀུན་མཁྱེན་རིན་པོ་ཆེའི་བཀའ་བཀོད་ལྟར་བླ་བྲང་བཀྲ་ཤིས་འཁྱིལ་གྱི་བླ་མ་གཞུང་ལས་པ་དང་ཤིས་ཚང་སྒར་གསར་གྱི་ཁྲི་བ་རིམ་པར་མཛད།མདོ་སྨད་ཀྱི་དགོན་ཁག་མང་པོར་ཕེབས་ནས་དཔེ་ཁྲིད་གནང་བ་དང་ཆབས་ཅིག་ལམ་རིམ་བློ་སྦྱོང་དང་བསླབ་བྱ་སོགས་ཡང་ཡང་གནང་མཁན་ཞིག་ཡིན་ཟེར།།